ઝેવની સામે સ્પેસશિપના સંચાલકો જોવા મંડ્યા. કોઈ કંઈ બોલ્યું નહિ. ઝેવ ઉભો થયો અને રોબોનનો ગાલ ખેંચતા એટલું બોલ્યો કે, ‘શુક્ર ઉપર પણ આપણે માંડ રહીએ છીએ ને? એટલું યાદ રાખી લે, અને વિનસ પાસેથી પૃથ્વીનો થોડો ઈતિહાસ જાણ્યા પછી તો ખાસ, કે પૃથ્વી સિવાય આપણે ક્યાંય રહી શકીએ એમ નથી.’ રોબોનને આવો ઉડાઉ જવાબ ન ગમ્યો. ઝેવ તરત જ કંટ્રોલ કેબિનમાંથી નીકળીને પોતાની જગ્યાએ જઈને સૂઈ ગયો. તેજદિમાગી રોબોને તરત પોતાના ડેટાબેઝમાં સર્ચ કર્યુંઃ મૂન. તો ચંદ્રને લગતી બહુ પ્રાથમિક વિગતો જ એને મળી. ખાસ કશું જાણવા જ ન મળ્યું. કેમ? તે પાછો ફર્યો. દરેક અવકાશયાત્રીની જ્યાં પર્સનલ કેબિન હોય તે ભાગમાં તેણે ઝેવને પડખું ફરીને સૂઈ જતાં જોયો.